Gosos de Santu Franziscu de Assisi
(Cantati a Bultei)

Padre de esemplos tantu
chi a tantos fizos as dadu
   Rit. Umile Franziscu santu
          siedas nostru avocadu,

Sezis caminu divinu
de s'aflitu pecadore,
In forma de Serafinu
bos apparit su Segnore,
de celeste risplendore
bos lassesid'infiammadu.

Sezis verdaderu sole
istella lughente luna,
sezis veru risplendore
de totta s'umana natura,
sezis pura creatura
de Cristos crucificadu.

Padre de riccos favores,
de Minores fundamentu,
amparu de peccadores,
de sos dimonios turmentu,
de sos anghelos cuntentu
de Cristos innamoradu.

Sas chimbe piaes sagradas
de su Re de s'alta gloria
in bois sunu renovadas
in perpetua memoria;
pro sa vida transitoria
sezis in chelu esaltadu.

Sos chi bos hana servidu
in sa santa religione
tenzende a Cristos unidu
cun totta sa passione
pro lis dare remissione
de ogni culpa e peccadu.

Cun sos benujos in terra
bos pregan Padre eccellente
liberadenos de gherra
e de morte de repente
e pustis eternamente
nos dedas gosu sobradu.

Sos marineris chi passan
in su mare tempestade
cun bois semper accansan
portu de seguridade;
dade ghia e libertade
a sos chi han tribuladu .

Assistide a sas parteras
in cuddhu estremu dolore,
isolvide sas cadenas
a sos chi sunu in presone,
dade consolazione
a sugh'este isconsoladu,

Padre de benignidade
pienu de divinu amore
de su peccadu ed errore
perdonu nos accansade
a sos devotos lis dade
su ghi bos hana pregadu.

O Serafìnu esaltadu
dae s’umana natura
vivu retrattu e figura
de Cristos crucifìcadu.